*Notarii ad pedes* : fratres Ioannes de Divione, Ioannes de Divione, Cistercii professi. * * * Ex parte dominorum Diffinitorum praesentis Capituli generalis inhibetur sub poena excommunicationis omnibus personis Ordinis, quae pecunias aliquas pro solvendis contributionibus aut redditibus ad praesens generale Capitulum detulerint, ne transacto hodierno die vinum bibant, donec easdem tradiderint auditoribus computationum ab eodem Capitulo deputatis. Datum Cistercii sub affixione contrasigilli dicti Capituli die vicesima sexta mensis aprilis, anno Domini 1540. * * * *B*)  Nomina abbatum Capituli generalis huius anni 1540. — de Claravalle, de Morimundo, de Charoloco, s. th. pr., de Maceriis utriusque iuris doctor, de Alna, de Albaripa, de Monte Sanctae Mariae, de Buxeria Eduensi, de Bellavalle, de Lococrescenti, de Bullencuria, de Cheminione, de Clarofonte, de Aceyo, de Signiaco, de Molinis, de Oliva Pampilonensi, de Rota Caesaraugustensi, de Sancto Remigio, de Altofonte, de Sancta Fide, de Valle dulci. — Praedicti abbates sunt numero 22. * * * Anno Domini millesimo quingentesimo quadragesimo, die vicesima sexta mensis aprilis, in Capitulo generali apud Cistercium celebrato, statuta et diffinita sunt quae sequuntur. ORATIONES 1.  Primo, pro sanctissimo, … etc. 2.  Praeterea pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. DIFFINITIONES GENERALES 6.  Nos, Diffinitores Capituli generalis, … *etc.* et est talis : Cum totus Ordo noster … *etc.* necnon in summa novi debiti, quae fuerit inventa ex computationibus, quae reddentur in proximo generali Capitulo, quam quidem summam ex nunc prout ex tunc praesens generale Capitulum approbat, ratificat et confirmat ; et oporteat Ordinem ipsum … *etc.* 7.  Quoniam his malignis temporibus, pro dolor ! vigent in diversis christianitatis partibus varii errores contra fidem et maxime circa venerabile Eucharistiae sacramentum, ideo ut maior fidelium devotio erga ipsum sacramentum excitetur et habeatur, praesens generale Capitulum permittit omnibus abbatibus et abbatissis ac ceteris regularibus personis Ordinis, ac eosdem hortatur, ut aliqua feria cuiuslibet septimanae, si vacaverit, et potissimum feria quinta possit celebrari missa conventualis de ipso sacrosancto Eucharistiae sacramento, cum versiculis et collectis pertinentibus, in plenaria Ordinis potestate. 8.  Praesens generale Capitulum ordinat et diffinit, quod die vicesima septima huius mensis, secunda praesentis Capituli, celebrabuntur missae et supplicationes sequentes : primo ante missam fiet processio pro pace et unitate sanctae matris Ecclesiae, ac pro christianissimo Francorum rege, ac pro omnibus christianis principibus, in qua intererunt omnes abbates, et incipiet *Exurge, Domine*, etc. cum responsorio *Tua est potentia*, etc., et si opus sit *Tu, Domine universorum*, etc. — Deinde subsequatur missa de defunctis per abbatem celebranda pro felicis et piae recordationis Rmo domino nostro nuper defuncto, in qua intererunt omnes abbates ; qua finita a cantore inchoabitur *Libera*, eundo processionaliter super tumulum praedicti domini defuncti. Et ultima missa celebrabitur pro pace et unitate sanctae matris Ecclesiae, cuius initium *Salus populi*, in qua etiam dicetur collecta pro christianissimo rege Francisco, in plenaria, *etc.* 9.  Cum praesens generale Capitulum sit debite informatum nunc nullum esse in Curia romana Ordinis procuratorem, cuius absentia privilegia et libertates Ordinis non modicam patiuntur iacturam, ordinat quod scribentur litterae ad abbatem Sancti Sebastiani, qui a multis annis fuit ab Ordine institutus procurator in dicta Curia, an velit ad dictam Curiam redire et illic residere pro dicto suo officio exercendo, alias in sequenti proximo generali Capitulo, aut per Rmum futurum providebitur prout iuris fuerit et rationis. 10.  Quia piae memoriae Rmus D. N. ultimo defunctus in diversis orbis partibus constituerat idoneos et sufficientes commissarios, tam pro visitationibus faciendis quam pro contributionibus recipiendis, praesens generale Capitulum illos continuat et ducit continuandos usque ad sequens generale Capitulum, vel quod aliter per Rmum futurum sit provisum, in plenaria, *etc.* 11.  Etsi per privilegia nostra, constitutiones Summorum Pontificum et Ordinis diffinitiones fuerit districte et sufficienter statutum, omnes Ordinis abbates interesse debere generalibus Capitulis, per defectum tamen abbatum multoties non possunt haberi, ideo de novo praesens generale Capitulum habens pro excusatis, qui se litteratorie et sufficienter excusarunt, quorum nomina in fine huiusce registri inscribantur, decernit et diffinit quod ii citabuntur ad proximum sequens generale Capitulum, quod ex nunc indicitur celebrandum anno proximo loco et tempore consuetis ; et ceteri absentes, qui non se excusarunt, citabuntur cum intimatione quod sive venerint sive non, et non obstante eorum absentia, providebit generale Capitulum super his quae videbuntur Ordini necessaria ; et nihilominus contra eos qui non interfuerint, procedetur secundum poenas apostolicis privilegiis et Ordinis statutis indictas. Onus autem citandi ex nunc committitur commissariis supra nominatis, vel per eos deputandis, in plenaria, *etc.* 12.  Et quia, pro dolor ! multa Ordinis monasteria nunc commendantur in maximum Ordinis detrimentum et perditionem, ut credendum est, animarum religiosorum et ceterorum in commendatis monasteriis degentium, ut a paucis diebus quibusdam visitatoribus relatum fuit, tum propter alimenta illic residentibus non administrata, ut moris erat, eleemosinis etiam non habitis et charitate hospitibus denegata, tum etiam propter ruinas illis monasteriis imminentes, et futuras si non aliter provideatur. Hinc est quod praesens generale Capitulum permittit conventibus monasteriorum nunc commendatorum convenire cum commendatariis, habito tamen prius consilio visitatorum in illis partibus commissorum, seu patrum abbatum, pro habenda parte redditus monasteriorum sufficienti pro suis alimentis, reparationibus monasteriorum, charitate hospitibus administranda et eleemosinis, quibus maior pars bonorum Ecclesiae debetur, erogandis, hac tamen conditione quod referantur proximo sequenti Capitulo, cuius auctoritate declarabuntur tractatus confirmandi vel infirmandi, non obstantibus aliquibus statutis et ordinationibus antea in contrarium factis, in plenaria, *etc.* 13.  Omnibus utriusque sexus monasteriis Ordinis permittitur celebrare festum Praesentationis divae Mariae, usque ad aliam Rmi futuri vel Capituli generalis diffinitionem, in plenaria, *etc.* 14.  Ad idem, pro festo divi Claudii. TRACTATUUM CONFIRMATIONES 15.  Nos, Diffinitores, etc. domino de Morimundo praesens generale Capitulum committit cum potestate substituendi quatinus tractatum initum et passatum inter abbatem et conventum Bellaevallis ex una, et magistrum Desiderium Hasbot de Firmitate super Albam et Georgium Guyart eiusdem loci ex altera partibus, visitet et super utilitate illius inquirat, quodque ei visum fuerit, generali Capitulo referat, et si ita expediens iudicaverit, confirmet vel infirmet. 16.  Ad idem, super tractatu inito et passato inter praedictum abbatem et conventum ex una, et habitatores loci de Syreyo ex altera partibus. 17.  Contractum initum et passatum inter abbatem et conventum de Moris ex una, et honorabilem virum Ioannem de Champeaux, civem Trecensem, ex altera partibus, de quantitate quinquaginta sex arpentis terrae, praesens generale Capitulum visis informationibus desuper factis per abbatem de Quinciaco, approbat, ratificat et confirmat, in plenaria, *etc.* 18.  Ad idem, super tractatu inito et passato inter quondam Rmum cardinalem Odonem de Chastillon, abbatem commendatarium Vallis lucentis, Rmum episcopum de Sydon quondam abbatem et adhuc pensionarium et gubernatorem eiusdem monasterii Vallis lucentis, ac conventum eiusdem ex una, et nobilem virum Ludovicum de Lannoy, dominum de Molinons, etc. ex altera partibus, *etc.* sicut in superiori. 19.  Visis informationibus domini abbatis de Claravalle super transactionis habitae portionis domus de Moris sitae in civitate Trecensi tractatu inter abbatem et conventum de Moris, et nobilem virum Nicolaum Dorigny, civem Trecensem, ex altera partibus, praesens generale Capitulum tractatum ipsum approbat, ratificat et confirmat, in plenaria, *etc.* 20.  Contractum inter abbatem et conventum de Moris ex una, et Nicolaum Le Tartier, civem Trecensem, ex altera partibus, super quadam domo sitae Trecis, vulgo nuncupata Hospitium des trois Mores, praesens generale Capitulum, visis informationibus domini abbatis de Claravalle super eodem, approbat, ratificat et confirmat, in plenaria, *etc.* 21.  Praesens generale Capitulum committit abbates de Signiaco et de Bullencuria, et quemlibet eorum in solidum, ad inquirendum et informandum super commodo vel incommodo cuiusdam contractus initi et passati inter dominum abbatem et conventum de Claravalle ex una, et Agnetem Largentier, civem Trecensem, ex altera partibus, de quadam domo cum suis pertinentiis sita in civitate Trecensi, et ad fideliter referendum in proximo generali Capitulo, in plenaria, *etc.* 22.  Contractum inter dominum abbatem et conventum Claraevallis ex una, et Claudium Le Tartier, Savinam eius uxorem, eorumdemque liberos ac alios in ipso descriptos ex altera partibus, super locatione suae magnae domus de Castro, aedificiorum aisantiam et pertinentiarum eiusdem, iam confirmatum, prout constat, per abbates de Savigniaco et Elancio, a Capitulo ad hoc commissos praesens generale Capitulum denuo, in quantum opus est, approbat, ratificat et confirmat, in plenaria, *etc.* 23.  Praesens generale Capitulum committit abbatem de Alna ad inquirendum et diligenter informandum super tractatu inito et passato inter abbatem et conventum monasterii de Sancto Remigio ex una, et Henricum Elana ex altera partibus, de domo vulgo nuncupata de Sarteau prope Gribiermontem, cum illius pertinentiis et aliis in contractu declaratis, et ad fideliter referendum in proximo generali Capitulo, in plenaria, *etc.* 24.  Contractum initum et passatum inter dominum abbatem et conventum de Claravalle ex una, et dominam Savinam, relictam Claudii Le Tartier et suos liberos, ac alios in dicto tractatu nominatos ex altera partibus, super quadam domo Trecis sita, vulgariter dicta domus Castri, iam confirmatum, prout constat, per abbates de Signiaco et de Elancio, *etc. ut supra n°  22. 25.  Ad idem, inter dominum eumdem, *etc.* ex una, et Claudium Le Tartier, Savinam eius uxorem, eorum liberos ac alios in dicto contractu descriptos, super locatione suae magnae domus de Castro aedificiorum aisantia et pertinentiarum eiusdem ac terrarum, pratorum, lothorum, ventarum, emendarum, censuum et rerum aliarum, prout in dicto contractu habetur, etc. ut in praecedenti. 26.  Praesens generale Capitulum contractum initum inter abbatem et conventum de Clarofonte ex una, et Iacobum Paquotte, dominum loci qui dicitur de Villa Dei ex altera partibus, de quadam domo et eius pertinentiis sita in oppido dicto Conflans visitandum, deque commodo vel incommodo monasterii diligenter inquirendum et informandum, ipsumque contractum secundum quod iuris esse et rationis iudicaverit confirmandum vel infirmandum, domino abbati de Morimundo committit, cum potestate substituendi unum, qui potestatem habeat, dumtaxat inquirendi et informandi, ac eidem domino referendi, etc. 27.  Ad idem, de tractatu inito inter eumdem abbatem et conventum ex una, et Nicolaum Paquotte et Philippum Paquotte, incolas eiusdem loci, ex altera partibus, super grangia dicta de Verini, et molendino iuxta eam sito, etc. 28.  Visa supplicatione abbatis de Caroloco, continente conventum suum nolle suum sigillum apponere contractibus, quod inivit ad utilitatem et commodum sui monasterii, praesens generale Capitulum committit domino abbati de Morimundo, cum potestate substituendi, ut inquirat super praemissis et diligenter informet ac referat in proximo generali Capitulo, in plenaria, *etc.* CONFIRMATIO PROVISIONIS 29.  Visis provisionibus SS. Patris domini Pauli, Dei providentia Papae III, super expeditione bullarum in forma coadiutoriae concessarum fratri Ioanni Lequin in monasterio de Clarofonte, praesens generale Capitulum eas cum reverentia recipit, gratasque et acceptas habet, in plenaria, *etc.* * * * 30.  Visa supplicatione nobis facta per fratrem Petrum Serenum, religiosum de Fonteneto, in sacra pagina licentiatum, olim bursarium collegii S. Bernardi Parisiis, qua supplicabat obtinere mandatum a nobis quo posset nostra auctoritate abbates et commendatarios omni via iuris et iustitiae compellere et per Ordinis censuras cogere ad solutionem debitorum suorum religiosorum in dicto collegio nunc vel olim degentium, dummodo constet. Nos considerantes dictam supplicationem iustam et rectam : iustum nempe est et iure naturae institutum ut parentes suos proprios filios nutriant et educant, praedictum mandatum dicto fratri Petro in nostro diffinitorio contulimus, et per praesentes conferimus, mandantes omnibus patribus abbatibus, vicariis nostris, aliisque patribus visitatoribus ac patribus mediate vel immediate superioribus aliisque vicinioribus super hoc requisitis, quatinus dicto fratri Petro olim bursario habeant iustitiam ministrare, nostra auctoritate omni via iuris et iustitiae compellendo, omnes abbates et commendatarios aliosque officiarios et religiosos ad solutionem et persolutionem omnium et singulorum debitorum dictorum scolasticorum, in plenaria, *etc.* 31.  Ad supplicationem sororis Ioannae Darcey, se dicentis abbatissam monasterii de Consolatione et conquaerentis se vi expulsam cum aliquot suis monialibus a monasterio suo, praesens generale Capitulum abbatibus de Rigniaco et de Quinciaco, et cuilibet eorum in solidum, ut eam quae nunc praeest dicto monasterio de Consolatione per iuris et iustitiae vias ac Ordinis censuras cogant et compellant, seu alter eorum cogat et compellat, ad recipiendum dictam sororem Ioannam Darcey cum aliis monialibus cum ea eiectis, vel eisdem providendum de alio monasterio, iuxta Ordinis statuta, committit et ordinat, in plenaria, *etc.* SUFFRAGIA 32.  Gementes et flentes dilectae nobis in Christo filiae abbatissa et conventus monasterii nostri monialium de Vivario nobis exposuerunt ecclesiam, claustrum et alia aedificia eiusdem monasterii summa aquarum inundatione corruisse, aut ruinam irreparabilem de proximo minari, seque habere animum tantis incommodis obviandi quantum possibile fuerit, fieri autem non posse nisi suffragio et auxilio fidelium tam regularium quam saecularium, obnoxie rogantes quatinus universitatem vestram pro succursu earum interpellare vellemus ; et quia pro Summi Dei, eiusque intemeratae Genitricis reverentia universis locis ecclesiasticis subvenire consuevimus, universitatem vestram in generali et particulari pie in Domino hortamur, quatinus de bonis vobis a Deo collatis praefatis sanctimonialibus subvenire velitis ; sumus enim in vinea Domini unum corpus, et quodlibet membrum alteri aegrotanti et languenti munere divino subvenire consuevit ; ut autem liberabilius ad tam opus pium manus promptius porrigatis adiutrices, damus auctoritatem nuntio earumdem in Ordine nostro professo et in sacerdotali ordine constituto absolvendi eos, qui sunt Ordinis nostri et quemlibet eorum ad opus praedictum aliquod iuxta devotionem vestram conferentes, in foro conscientiae cum poenitentia salutari ab omnibus casibus dicto generali Capitulo reservatis, et tam vobis qui nostri Ordinis estis, quam ceteris omnibus ad hoc opus aliquid conferentibus impertimur participationem omnium indulgentiarum Ordinis, etc. 33.  Idem pro monasterio de Colongiis monialium, quod incendio fuit devastatum. 34.  Idem pro monasterio monialium de Valle S. Bernardi prope Distich, quod similiter incendio fuit devastatum. 35.  Suffragium, sive litterae commendatitiae pro licentiato de Fonteneto. — Diffinitores Capituli generalis Ordinis Cisterciensis, sede vacante, venerabilibus et in Christo nobis praecarissimis coabbatibus nostris, venerabilibus etiam commendatariis et abbatissis sacri Ordinis Cisterciensis, necnon dilectis in Christo prioribus, priorissis, ceterisque locorum rectoribus, personis quoque Ordinis nostri regularibus universis, praesentes litteras inspecturis, salutem et operibus charitatis operire multitudinem peccatorum. Etsi, teste apostolo, bonum operari ad omnes, maxime autem ad domesticos fidei teneamur, illos tamen dignum est amplissimis prosequi favoribus, qui de fontibus Salvatoris totis viribus studiose ac diligenter diu haurientes fidelibus ubique populis aquas sapientiae salutaris parati sunt copiosissime propinare. Cum itaque nobis certitudinaliter constiterit quod dilectus in Christo nobis filius frater Petrus Serenus, in sacra pagina licentiatus in Universitate Parisiensi, religiosus monasterii de Fonteneto in bibliae et sententiarum lectionibus, responsionibus ac sermocinationibus assidue sudando, religioseque vivendo ad decorem et honorem nostri Ordinis et multorum aedificationem ; actus quoque scolasticos diligenter simul et studiose in dicta Universitate peregerit et ad gradum licentiae pervenerit, ac divina sibi favente gratia magistralis seu doctoralis gradus apicem in alma theologiae facultate, ut ea quae diu in aure audivit, iuxta Salvatoris edictum, praedicet super tecta, in proximo sit ascensus ; si tamen ut spe firma vos liberali animo facturos speramus manus vestrarum largitatum liberaliter ei porrigere decreveritis adiutrices, absque quarum haud dubium speciali iuvamine et charitativo subsidio tam solemne et honorificum opus ad honorem Ordinis et utilitatem fidelium minime perficere posset. Hinc est quod eiusdem licentiati multiplicia charismata attendentes, quibus exigentibus dignum eum iudicavimus, ne tamquam lucerna ardens et fulgens abscondatur sub modio, sed super candelabrum, ut luceat omnibus qui in domo Dei sunt, honorifice collocetur, ac quamplurimos inde fructus honoris et honestatis Altissimi largiente gratia nedum toti Ordini nostro, sed et universis sanctae matris Ecclesiae filiis, ad ipsius Ordinis decus et honorem profuturos germinari sperantes omnes vos et singulos vestrum in visceribus Iesu Christi, quantum possumus, hortamur et rogamus, quatinus praemissorum omnium occasione, ac divinae remunerationis intuitu, quam nihilominus ex hoc consequimini, eidem licentiato de vobis a Deo collatis sic liberaliter viscera vestrae charitatis aperire et cum effectu exhibere velitis, ut ad memoratum doctoratus apicem provehi, eiusque onera et expensas gravissimas, in talibus fieri solitas supportare valeat, nostrasque huiusmodi preces gaudeat sibi profuisse. Ad quod ut vehementius, cum id summopere desideremus de totius Ordinis nostri thesauro spiritalium charismatum dona vobis conferre et distribuere volentes, eidem licentiato concedimus praesentium tenore facultatem et plenum posse vos et quemlibet vestrum in foro conscientiae audiendi atque iniuncta poenitentia salutari ab omnibus et singulis casibus, peccatis, censuris et sententiis nostro generali Capitulo reservatis, nostra auctoritate absolvendi, sententiis tamen in non mittentes scolares cum debitis provisionibus ad generalia Ordinis studia, ac in non solventes annuas contributiones, latis et promulgatis dumtaxat exceptis. Datum in diffinitorio, *etc.* 36.  Conceditur licentia domino abbati Claraevallis, aut in eius absentia eiusdem vicario vel priori, introducendi mulieres in suum monasterium cum honesta comitiva, et secundum eius discretionem et conscientiam, etiam, si bonum sibi visum fuerit, illas ibidem pernoctare permittendi, usque ad aliam Rmi futuri vel Capituli generalis dispositionem. 37.  Et quoniam in dies emergunt seu emergere possunt varia Ordinis negotia, quae longam non patiuntur dilationem, ne hoc tempore quo sedes matris nostrae Cistercii vacat, aliqua maneant indecisa in grave monasteriorum et personarum Ordinis praeiudicium, praesens generale Capitulum pro huiusmodi negotiis in Ordine regentibus, sede vacante, auctoritatem ipsius Capituli generalis priori Cistercii pro tempore existenti, ea tamen conditione, quod si aliqua difficillima emerserint, praesertim concernentia commune bonum Ordinis, consulere non omittat dominos quatuor primos, committit in plenaria Ordinis potestate. 38.  Auditis, visis et mature consideratis petitionibus et allegationibus abbatum monasteriorum Ordinis in inclytis regnis et dominiis Arragoniae, Navarrae, Valentiae et Cataloniae, praesens generale Capitulum paci, concordiae et unioni, ac animarum saluti consulere volens, et ne pro diversitate commissariorum quaedam subortae contentiones in deterius dispendium progrediantur, statuit, diffinit et ordinat, quod commissiones expeditae per piae memoriae Rmum D. N. nuper defunctum, et priorem Cistercii eius vicarium, abbatibus de Verola et de Benifasano, respective manebunt in suspenso, nec ipsis utantur praedicti abbates, donec per generale Capitulum proxime celebrandum, vel per Rmum D. N. futurum aliter fuerit dispositum, et ne maneant praedictorum regnorum monasteria sine commissario seu visitatore, praedictum generale Capitulum iniungit, iubet et praecipit abbati regalis monasterii de Populeto praetactum vicarii commissarii et visitatoris officium exercere ; et ne propter suam provectam aetatem aut alias causas excusationem praetendat, permittitur et conceditur, quod in iis, in quibus personaliter vacare et intendere non poterit, substituere possit unum vel plures idoneum vel idoneos, qui ad praelibatum officium sic sibi commissum ipsum velint et valeant adiuvare, in plenaria, *etc.* 39.  Permittitur abbatibus regnorum Arragoniae, Navarrae, Valentiae et Cataloniae, ut statutis per se factis in suo ultimo provinciali Capitulo permissione piae memoriae Rmi D. N. novissime defuncti celebrato, usque ad proximum generale Capitulum, vel aliam futuri domini Rmi dispositionem. Interim tamen eis districtissime inhibetur ne ipsum provinciale Capitulum quoquomodo congregare vel celebrare attentent ; possint tamen auctoritate abbatis de Populeto a Capitulo generali deputati convenire inter se super mittendis abbatibus ad proximum generale Capitulum. 40.  Permittit praesens generale Capitulum, quod abbates regnorum Arragoniae, Navarrae, Valentiae et Cataloniae, peracto suo triennio, non obstantibus suis consuetudinibus aut statutis, possint, si mereantur, et eligentibus visum fuerit expediens, ad aliud triennium vel aliud tempus continuari et reeligi, ne possint durante suae administrationis tempore deponi, nisi pro casibus pro quibus abbates perpetui possunt et debent deponi, secundum papalia et Ordinis instituta, in plenaria, *etc.* 41.  Abbati de Populeto committit praesens generale Capitulum per se vel alium fideliter et diligenter informare super utiliori et convenientiori loco deputando pro collegio ad instruendum religiosos praesertim iuvenes praedictorum monasteriorum, et referre et renuntiare praedicto proximo generali Capitulo. Interim autem praesens generale Capitulum hortatur et monet abbates Hispaniae mittere aliquos scolares ad generale collegium S. Bernardi Parisiis, in plenaria, *etc.* 42.  Permittit praesens generale Capitulum monasteriis 4 regnorum et dominiorum Arragoniae, Navarrae, Valentiae et Cataloniae, praesertim monasterio de Rota, celebrare festa sanctarum Quiteriae et Eugratiae, et innumerabilium martyrum, etc. 43.  Abbati de Rota permittitur acceptare bona suo monasterio concessa vel concedenda pro fundationibus missarum et aliorum suffragiorum, dummodo tamen propter haec de novo supervenientia ordinaria Ordinis et antiquarum fundationum officia non diminuantur vel omittantur, aut personae sui monasterii graventur, quarum personarum numerus secundum exigentiam onerum augeatur, in plenaria etc. 44.  Abbati de Rota permittitur, imo etiam suadetur, ut pensionem super suo monasterio, ut asseritur, constitutam, omnibus iustis et rationabilibus viis et mediis extingui et aboleri procuret et faciat, alienatione tamen bonorum sui monasterii immobilium et pretiosorum mobilium sibi penitus interdicta, etc. 45.  Universis praesentes litteras inspecturis Diffinitores Capituli generalis Cisterciensis Ordinis apud Cistercium anno Domini 1540 celebrati, salutem in Domino sempiternam. Notum facimus quod ad supplicationem abbatum monasteriorum eiusdem Ordinis in inclytis regnis et dominiis Arragoniae, Valentiae, Navarrae et Cataloniae situatorum transumpta [transsumpta] seu transcripta privilegiorum nostri praedicti Ordinis in codice, cui nostrae praesentes litterae annectuntur contenta, fuerunt rite et debite collationata, et eis decernimus fidem debere adhiberi indubiam, tamquam veris originalibus, in cuius rei testimonium eisdem praesentibus litteris sigillum diffinitorii praedicti Capituli nostri generalis duximus et iussimus appendendum. Datum in dicto diffinitorio nostro Cistercii, die 27 mensis aprilis anni supradicti 1540. 46.  Piae devotioni abbatis de Sancto Remigio erga gloriosum sanctum Hubertum, cooperari cupiens praesens generale Capitulum dicto abbati, quod singulis annis possit celebrare in suo monasterio ipsius sancti Huberti festum, tam in templo quam extra, permittit, in plenaria, *etc.* 47.  Supplicationi abbatis de S. Remigio supplicantis intuitu paupertatis et desolationis sui monasterii excusari per immediatum sequens triennium a Capitulo generali, praesens generale Capitulum annuit, ipsoque triennio, ea tamen conditione quod quolibet anno, si secundum conscientiae suae dictamen venire non possit, mittat, qui se litterarie aut alias legitime excuset, ipsum ex nunc declarat excusatum. 48.  Abbati de Alna, ut fratrem Nicolaum Bechet, religiosum in monasterio de Villari expresse professum, curet ad proprium de Villari abbatem et monasterium reducendum, ipsumque abbatem de Villari compellat per Ordinis poenas et censuras ac alias iuris et iustitiae vias recipere dictum fratrem Nicolaum in suo monasterio, aut eidem iuxta Ordinis statuta et diffinitiones de alio monasterio providere, praesens generale Capitulum ordinat et committit. 49.  Quoniam periculosum est omnibus sine pastore diu evagare, innotueritque praesenti generali Capitulo fratrem Adam, monasterii de Molinis religiosum, diu a monasterio suo sine licentia abfuisse, atque evagasse in animae suae detrimentum, eidem fratri Adae, ut infra mensem se suo monasterio repraesentet sub poena fugitivorum, proprioque abbati obediendo, poenitentiam sibi ab eo iniunctam peragat ; abbati vero ut illum recipiat et illi de omnibus necessariis tamquam filio bono et obedienti provideat, praesens generale Capitulum praecipit et ordinat. 50.  Negotium remittendarum contributionum debitarum pro quatuor annis ab abbate de Monte Sanctae Mariae, praesens generale Capitulum remittit et differt ad Rmum futurum, aut ad proximum generale Capitulum, etc. 51.  Ad idem, pro priore de Masuris. 52.  Ad supplicationem sententiarii collegii nostri Parisiensis, praesens generale Capitulum ordinat, quod ipse sententiarius recipiat stipendia ordinaria super recepta contributionum domini de Claravalle, data recepturi quittantia super a se receptis, et defalcabuntur in proximis futuris computationibus, in plenaria Ordinis potestate. LITTERAE MISSIVAE AD IMPERATOREM 53.  Serenissime Caesar semper Auguste, praemissis supplici commendatione cum orationibus et aliis quibuscumque obsequiis. — Placuit dudum Maiestati vestrae quasdam commissiones destinari per Rmum D. N. abbatem Cistercii nuper defunctum, abbatibus monasteriorum de Benifazano et de Verola ad visitandum monasteria nostri Ordinis in inclytis vestris Arragoniae, Navarrae, Valentiae et Cataloniae situata ; verum quia occasione dictarum commissionum subortae sunt quaedam discordiae, quae possent in non modicum dispendium honoris Dei et animarum salutis cedere, quamhumillime possumus Maiestatem vestram supplicamus, quatinus mutationem praedictarum commissionum per nos, non sine urgenti et necessaria causa factam, dignetur habere gratam, favorem et auxilium vestrum solitum ministrando. Omnipotens Divinitas serenissimam et invictam Maiestatem vestram felicitet et longaeve conservet incolumem. — Ex diffinitorio Capituli generalis Cistercii celebrati 27 mensis aprilis, anno Domini 1540. — Vestrae Maiestatis humillimi supplicesque oratores, Diffinitores generalis Capituli Cisterciensis Ordinis. Serenissimae et Invictae Maiestati Caesareae. * * * 54.  Messieurs, nous nous recommandons à vos bonnes grâces. — Messieurs, par l’humble supplication de notre confrère l’abbé de Clairefontaine, en votre comté de Bourgogne, sommes estez mehus de vous écrire comme il nous a remontré que grandement il étoit molesté et inquiété du seigneur de Saint-Remy, voisin dudit monastère de Clairefontaine, et de sorte qu’il n’étoit assuré étant en sondit monastère, dont sommes été mehus vous écrire et prier, comme scavons avez toujours été bons amateurs et protecteurs de notre ordre, que y vous plaise de votre accoutumée vertu donner assurance à notredit abbé, de sorte que assurement il puisse vacquer en sondit monastère au service de Dieu pour lequel singulièrement sont tous religieux appellez, aussi de votre grace luy impartir justice de ce en quoy lesdits seigneurs de Saint-Remy et l’abbé de Clairefontaine sont en procez devant vos seigneuries ; ce faisant meritans grandement nous obligerez prier Dieu pour vos bonnes santez et prosperitez, esquelles nous le supplions vous maintenir. De Cisteaux le XXVII en apvril XVe XL. — Vos humbles orateurs et chapellains [chapelains] les définiteurs du chapitre général de l’ordre de Cisteaux. A Mesieurs [Messieurs], Messieurs tenans la cour du Parlement à Dole. 55.  Ad provisorem collegii S. Bernardi, Parisiis. — Diffinitores Capituli generalis Ordinis Cisterciensis, sede vacante, venerabili provisori collegii nostri S. Bernardi Parisiis, in sacra pagina professori, salutem. Vobis mandamus quatinus faciatis persolvere per bidellum receptorem dicti collegii nostri stipendia ordinaria biblico. Conqueruntur autem patres, quod ad Capitulum dictus biblicus non venerit, causamque suae absentiae poteritis declarare in proximo Capitulo, quod anno futuro proximiore indicitur fieri loco et tempore consuetis, Deo auxiliante, qui fraternitatem vestram conservet. Ex Cistercio, etc. 56.  Ad abbatem Sancti Sebastiani. — Diffinitores Capituli generalis Ordinis Cisterciensis, sede vacante. Venerabili coabbati suo de Sancto Sebastiano ipsius Ordinis procuratori in Curia romana, salutem in Domino dicunt sempiternam. Mittimus ad vos diffinitionem hoc anno a patribus Ordinis in diffinitorio nostro factam, ut eam videatis, et contentis in ea respondeatis intra proximum generale Capitulum. Interim Dominus vos conservet. Ex diffinitorio nostro Cisterciensi, hac 27 aprilis 1540. Vester frater et amicus abbas de Aceyo, notarius generalis Capituli praesentis anni. EXCUSATI A PRAESENTI CAPITULO GENRALIGENERALI 57.  Abbates de Roseriis, s. th. pr., de Bullione, de Iardineto, de Theoloco, de Valle Dei, de Villari, de Elancio, Vallis Sancti Lamberti, de Nisella, de Pietate, de Miratorio, de Aureavalle, de Boneffia, de Lesiniis, de Quinciaco. * * * 58.  Quia propter agendorum multiplicitatem, *etc. ut in anno* 1506, *n°  30. 